આ વર્ષે જ ફેબ્રુઆરીમાં બ્લોગ લખવાનો પ્રારંભ કર્યા પછી આજ સુધીની આ સૌથી લાંબી અને વાંચવા માટે ધીરજનો ગુણ કેળવવો પડે એવી પોસ્ટ છે. લખતી વખતે મેં ય ધીરજપૂર્વક જ આ વિષય સાથે કામ પાર પાડ્યું. તેના માટેનું સૌથી મોટું ચાલકબળ હતું કોઠારીભાઈઓ (બીરેન અને ઉર્વીશ) તરફથી મળનારો કેપ્ટન લક્ષ્મી સહગલનો ફોટો. આ વિષય પર લખતી વખતે સ્વાભાવિક છે કે થોડી ઘણી વિગતો પોતાની હોય પરંતુ તસવીરો માટે તો સંપૂર્ણપણે મદાર નેટ પર જ રાખવો પડે. જો કે બે ફોટા માટે હું જાત પર મદાર રાખી શકું તેમ હતો. રાષ્ટ્રપતિપદની બારમી ચૂંટણીના ઉમેદવાર ડૉ. એ.પી.જે. અબ્દુલ કલામનું નામ સંભવિતોની યાદીમાં પણ નહોતું, તેઓ એ પદ માટેની ઉમેદવારીનો જાહેરમાં ઇન્કાર કરતા હતા ત્યારે અમદાવાદ મેનેજમેન્ટ એસોસિએશન ખાતે એક સભાસંબોધન માટે આવ્યા હતા. સલામતીરક્ષકોથી જોજનો દૂર ડૉ. કલામના થોડા ક્લોઝઅપ મેં એ સમયે લીધા હતા. બીજા તે એમના પ્રતિસ્પર્ધી ઉમેદવાર કેપ્ટન લક્ષ્મી સહગલ. બીરેન – ઉર્વીશ તેમને કાનપુર જઈ મળ્યા હતા એ હકીકતથી હું વાકેફ હતો. એથી વિશેષ કંઈ નહીં.